ANC veroordeel gedrag deur ‘ANC-lede’ in PEArgieffoto Die provinsiale uitvoerende komitee van die ANC in die Oos-Kaap het sy skok uitgespreek oor die gedrag van ŉ groep mense Saterdag wat “beweer het hulle is ANC-lede” by die ANC Nelson Mandela-streekskantoor, Florence Matomela House in Port Elizabeth. “Ons is bewus dat die betogings goed georkestreer is om die appèlproses van takke, oor die uitslag van takvergaderings in die metro, te ontwrig,” het Oscar Mabuyane, sekretaris van die ANC in die Oos-Kaap, Sondag gesê. “Wat ons die meeste geskok het, was die teenwoordigheid van een wyksraadslid, wie se takke nie veronderstel was om deel te wees van die appèlproses op dié dag nie, aangesien dit reeds Vrydag aangespreek is deur die nasionale uitvoerende komitee onder leiding van comrade Mcebisi Skwatsha,” het hy gesê. Die ANC in die Oos-Kaap het die gedrag “ten sterkste veroordeel” en versoek dat dié “gruwelike vertoning van ontevredenheid” dadelik opgeskort moet word, wat ook al die rede. “Dit maak ŉ bespotting van die reg om te betoog en verminder die statuur van griewe en die werklike kwessies wat aangeroer kon word. Indien daar enige lede van die ANC betrokke was by hierdie tipe optrede, moet hulle dadelik ophou daarmee, of hulle sal ondersoek word en dissiplinêre stappe deur die organisasie in die gesig staar,” het Mabuyane bygevoeg. “Die neiging deur sekere ANC-lede oor die land heen om hulself te wend tot gewelddadige betogings, die ontwrigting van ANC-vergaderings, gewelddadige besetting en die afbrand van ANC-kantore en simbole om organisatoriese besluite en prosesse te daag, vernietig die organisasie van OR Tambo. Die ANC-leierskap moet konsekwent en beslissend wees wanneer daar teen hierdie tipe praktyke opgetree word, sonder vrees of voordeel.” Maroela Media het vroeër berig Skwatsha, adjunkminister van die departement van landelike ontwikkeling en grondhervorming, is Saterdagoggend vir ŉ kort rukkie gyselaar gehou deur ŉ groep betogers by die ANC se streekskantoor. Die polisie is ontbied om hom na sy hotel terug te vergesel nadat ŉ paar ANC-lede hom verhoed het om die kantoor te verlaat.